32006R0066
L 011/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (Евратом) № 66/2006 НА КОМИСИЯТА
от 16 януари 2006 година
за освобождаване на преноса на малки количества руди, суровини и специални делящи се материали от правилата по главата за снабдяването
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност за атомна енергия, и по-специално член 2, буква г) и членове 74, 77, 124 и 161 от него,
като има предвид, че:
(1)
Регламент № 17/66/Евратом на Комисията от 29 ноември 1966 г., с който преносът на малки количества руди, суровини и специални делящи се материали се освобождава от прилагането на разпоредбите на главата за снабдяването (1), е значително изменен (2). За постигане на яснота и рационалност посоченият регламент следва да бъде систематизиран.
(2)
Положението на Общността със снабдяването по отношение на ядрените материали дава възможност освобождаването, предвидено в член 74 от Договора, да бъде разрешено по такъв начин, че да гарантира всички потребители да могат да получават редовни и справедливи доставки на руди, суровини и специални делящи се материали.
ПРИЕ НАСТОЯЩИЯ РЕГЛАМЕНТ:
Член 1
Следните количества се освобождават от разпоредбите на дял II, глава VI от Договора по отношение на руди и уранови и ториеви суровини:
а)
преносът в рамките на и вноса в Общността на количества, които не надвишават за всяка една трансакция, съдържание от един тон уран и торий (или уран или торий), в рамките на ограничение от пет тона годишно за потребител по отношение на всеки един от тези материали;
б)
износът от Общността на количества, които не надвишават съдържание от един тон уран и торий (или уран или торий), в рамките на ограничение от пет тона годишно за износител по отношение на всеки един от тези материали.
Член 2
По отношение на специални делящи се материали преносът в рамките на и вносът във и износът от Общността са освободени от разпоредбите на дял II, глава VI от Договора, при условие че включените количества, отнесени към елементната форма, не надвишават 200 грама уран-235, уран-233 или плутоний за всяка една трансакция в рамките на ограничение от 1 000 грама на година за всяко от веществата по отношение на всеки потребител. При внос и износ това условие се прилага съгласно разпоредбите на споразуменията за сътрудничество, сключени от Общността с трети страни.
Член 3
От всяко лице, което осъществява внос или износ и от всеки доставчик, който осъществява пренос в рамките на Общността, както е предвидено в членове 1 и 2, се изисква да представи на Агенцията по снабдяване тримесечен отчет за така осъществените трансакции, даващ следната информация:
а)
дата на сключване на договора за доставка;
б)
наименования на страните, сключващи договора;
в)
място на производство на материала;
г)
химическо и физическо (или химическо или физическо) естество на продуктите;
д)
количества в метрични единици;
е)
предназначение, за което са използвани или за което трябва да се използват тези руди, суровини и специални делящи се материали.
Отчитането на количествата, предвидени в първи параграф, буква д), се извършва в килограми уран или торий, които се съдържат в рудите и суровините, и в грамове по отношение на уран-233 или уран-235 или плутоний, които се съдържат в специалните делящи се материали. Числата, съдържащи десетична част, се закръглят до следващото по-малко или по-голямо цяло число в зависимост от това дали десетичната част е по-голяма или по-малка от 0,5. Ако десетичната част е точно 0,5, числото се закръгля на следващото по-голямо или по-малко цяло число в зависимост от това дали цифрата, предхождаща десетичната запетая, е четно или нечетно число.
Месечните отчети трябва да се предоставят на Агенцията в рамките на един месец от края на всяко тримесечие, през което трансакциите, упоменати в настоящия регламент, са била осъществени.
Член 4
Регламент № 17/66/Евратом се отменя.
Позоваванията на отменения регламент се считат за позовавания на настоящия регламент и се четат в съответствие с таблицата на съответствие от приложение II.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 януари 2006 година.